Enero 17, miércoles
Janiw yatipkänti judionakan arup parlañjja (Neh. 13:24).
Yateqktan uka aru jan sum amuyasajja, Biblian yatichäwinakap janiw sum amuyksnati, ukhamatwa Diosar serviñan aynachtʼsna. Nehemías chachajj Jerusalén markar kuttʼkäna ukhajja, israelitanakan yaqhep wawanakapajj hebreo aru jan parlañ yatipjjatapwa amuyäna. Ukatwa wawanakajj Diosan Arup jan amuyapkänti, ni Jehová Diosampis sum apasjjapjjänti (Neh. 8:2, 8). Yaqha aru parlir tamanakan yanaptʼiri yaqhep awk taykanakajja, wawanakapan Diosar serviñan aynachtʼasipkatapwa amuyapjje. ¿Kunatsa wawanakajj aynachtʼapjjpacha? Kunapachatï yaqha arut qellqatanak liytʼktan ukhajja, janiw chuymarojj purtʼkistuti. Ukhamarusa, jan yatktan uka arut mayninakampi parlañajj chʼamakïspawa. Wali qarita jikjjatasisajja, kunanaktï Diosamp sum apasiskakiñatak lurañasäki uk janiw lurjjsnati. Ukhamajj yaqha aru parlir taman yanaptʼasajja, Jehová Diosamp sum apasiskakiñatakiw chʼamachasiñasa (Mat. 4:4). w16.10 2:4-6
Enero 18, jueves
Diosar confiyañajja [jan ukajj iyawsañajja], [...] kunanakatï jan uñjatäki ukanakajj wali qhan utjaskatap yatisina taqe chuyma creyiña sañ[wa muni] (Heb. 11:1, qhanañchäwi).
Janiw taqe jaqenakajj iyawsäwinïpkiti (2 Tes. 3:2). Ukampis Jehová Diosajja, servirinakaparojj iyawsäwinïpjjañapatakiw yanaptʼi (Rom. 12:3; Gál. 5:22). ¡Jiwasaru ukham yanaptʼatapat Diosar walpun yuspärtanjja! Jehová Diosajja, munat Yoqaparuw aka Oraqer khitanïna, ukhamat jupar iyawsapki ukanakajj juchanakapat perdonatäñapataki. Ukaw jaqenakarojj Jehová Diosamp sum apasiñataki ukhamarak wiñay jakañ katoqañatak yanaptʼi (Juan 6:44, 65; Rom. 6:23). ¡Jehová Diosajj jiwasat wal khuyaptʼayasi! Pantjasir jaqenakjamajj jiwañakiw waktʼistu, ukampis Jehová Diosajj janis kuna askinak lurirjamäksna ukham janiw uñjkistuti (Sal. 103:10). Jupaw Yoqapatsa, loqtasitapatsa yatichistu. Ukatsti Jesusar iyawsasin arkiripar tukusajja, jutïrin wiñay jakañwa katoqäjja sasinwa confiytanjja (1 Juan 4:9, 10). w16.10 4:1, 2
Enero 19, viernes
Walja arunakampiw [apóstol Pablojj] ukankir arkirinakar chʼamañchtʼäna (Hech. 20:2).
Pablojja, cristianonakan suma luratanakapatwa parlirïna. Yaqhep cristianonakampejj walja maranakaw viajïna, ukhamatwa jupanakar sum uñtʼäna. Pantjasitanakapat qellqañat sipansa, suma luratanakapatwa apóstol Pablojj qellqäna. Amuytʼañataki, Timoteot sänwa: “Jupajj Tatit toqenjja mä suma wawajjäkaspas ukhamawa” sasa. Ukatjja jilat kullakanakarus sumwa uñjani sasaw säna (1 Cor. 4:17; Fili. 2:19, 20). Maysa toqetjja, Pablojj Corintonkir jilat kullakanakarojj akham sänwa: ‘Titojj nayampi chikaw irnaqe jumanakar serviñataki’ sasa (2 Cor. 8:23). Timoteosa, Titosa kunjamsa Pablojj jupanakar uñjäna uk yatisajja, wali chʼamañchtʼataw jikjjatasipjjpachäna. Cristiano jilat kullakanakar chʼamañchtʼañatakejja, Pablompi Bernabeampejj niyaw jakäwipsa aptʼasipjjäna. Amuytʼañataki, Listra markankirinakaw Pablompiru Bernabeampir jiwayañ munapjjäna, uk yatkasinsa uka markar kuttʼasipkakïnwa, ukhamat cristiano tamar mantirinakaru chʼamañchtʼañataki (Hech. 14:19-22). Qhepatjja, Éfeso markan jan wali jaqenakajj jiwayañsa munapjjchïnjja, jilat kullakanakar chʼamañchtʼañatakiw Pablojj uka markan qheparäna (Hech. 20:1). w16.11 1:10, 11
grn_Latn ayr_Latn ayr_Latn grn_Latn ayr_Latn ayr_Latn ayr_Latn ayr_Latn ayr_Latn